Ir-Regolament tal-Kummissjoni (KEE) nru 468/94
tat-2 ta’ Marzu 1994
li jemenda l-Anness VI tar-Regolament (KEE) Nru 2092/91 dwar il-produzzjoni organika ta’ prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta’ l-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2092/91 ta’ l-24 ta’ Ġunju 1991 dwar il-produzzjoni organika ta’ prodotti agrikoli u l-indikazzjonijiet li jirreferu għalihom fil-prodotti agrikoli u fl-oġġetti ta’ l-ikel [1], kif l-aħħar emendat mir-Regolament tal-Kummissjoni (KEE) Nru 2608/93 [2], u b’ mod partikolari l-Artikolu 13 tiegħu,
Billi skond l-Artikolu 16(5) tar-Regolament (KEE) Nru 2092/91 kwalunkwe użu ta’ sustanzi mhux elenkati f’L-Anness VI huwa eskluż tnax-il xahar wara l-istabbiliment ta’ l-Anness VI, anki fejn qabel sustanzi bħal dawn kienu awtorizzati skond id-dispożizzjonijiet nazzjonali eżistenti;
Billi ċerti Stati Membri kkonsidraw illi ċerti prodotti għandhom jiżdiedu ma’ l-Anness VI u ppreżentaw talbiet lill-Kummissjoni biex jissostanzjaw dawn il-konsiderazzjonijiet;
Billi deher minn dawn it-talbiet illi ċerti ingredjenti li ma joriġinawx mill-agrikoltura huma indispensabbli biex jagħmluha possibli illi ċerti oġġetti ta’ l-ikel ikunu prodotti u preservati kif suppost; billi dawn il-komposti anki huma komuni ħafna fin-natura;
Billi deher minn dawn it-talbiet illi hemm bżonn illi jiżdiedu ċerti prodotti agrikoli mas-sezzjoni Ċ ta’ l-Anness VI u hemm bżonnhom għaliex dawn il-prodotti ma jidhrux li huma prodotti fi kwantitajiet biżżejjed fil-Komunità skond il-metodu ta’ produzzjoni organika fil-waqt illi, bil-maqlub, hemm bżonn li jitneħħew ċerti prodotti oħra;
Billi l-miżuri maħsuba f’dan ir-Regolament huma skond l-opinjoni tal-Kumitat msemmija fl-Artikolu 14 tar-Regolament (KEE) Nru 2092/91,
ADOTTAT DAN IR-REGOLAMENT:
Artikolu 1
L-Anness VI tar-REGOLAMENT (KEE) Nru 2092/91 huwa emendat kif mfisser fl-Anness tar-Regolament preżenti.
Artikolu 2
Dan ir-Regolament jibda jseħħ ħmistax-il ġurnata mid-data tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-2 ta’ Marzu 1994.